
A búza (Triticum aestivum L.) szárazságtűrésének vizsgálata tenyészedényes kísérletben

Két fontosabb szempont mentén fogalmazódnak meg kérdések a hazai
búzatermesztéssel kapcsolatban. Az egyik, hogy a gazdálkodó mennyiségi búzatermesztést
folytasson, vagy inkább a minél jobb minőség elérése legyen a célja. A másik pedig, hogy a
globális klímaváltozás következtében, a szélsőséges évjáratok megszaporodása, végsősoron a
növény ökológiai feltételeinek romlása milyen hatással lehet a búza növekedésére,
terméshozamára.
A vizsgálatainkat három búzafajtán, a külső időjárási körülményektől elzártan, tenyészedényes módszerrel, különböző nedvességszinten, vizes és sós körülmények között végeztük. Arra voltunk kíváncsiak, hogy a növény vegetatív és generatív fejlődésében milyen mérhető változások jöhetnek létre a stresszfaktorok következtében. A három vizsgált búzafajta terméskomponensei között a stresszhatások eredményeképpen tapasztalható e minőségi és/vagy mennyiségi eltérés, kimutatható e számottevő különbség. 
A kutatási eredmények bebizonyították, hogy mindhárom búzafajta a növekvő vízadagokat
meghálálta, látványosan megnövekedett az összes biomassza tömeg az emelt adagú öntözéstől.
A szemtermés mennyiségének változását pozitívan befolyásolta az emelt vízadagok, ellenben
a sós körülmények és a terméseredmény között szignifikáns kapcsolat nem mutatható ki. A
statisztikai vizsgálat alátámasztotta, hogy a gyökértömeg változásában csak a vízellátásnak volt
hatása. Sem a sótartalom, sem a fajták nem okoztak szignifikánsan kimutatható különbséget. A
minőségi mutatókat az emelt öntözővíz mindhárom genotípusnál befolyásolta. A
legalacsonyabb vízadagnál volt tapasztalható a legjobb minőségi paraméterek, amik az emelt
vízadagok következtében folyamatosan csökkentek. Kijelenthető tehát, hogy az öntözés
negatívan befolyásolja a minőséget. Sóstressz hatására a minőség romlása kisebb mértékű, mert
a növény vízfelvétele a sók hatására lecsökken, amit a talaj nedvességtartalmi vizsgálatai is
megerősítettek. A statisztikai elemzés kimutatta, hogy a beltartalmi értékek tekintetében
nemcsak a vízadagok mennyisége, valamint a talaj sótartalma, hanem a fajták között is
kimutatható kapcsolat található. A statisztikai vizsgálatok folyamán korreláció elemzést
végeztünk a szemtermés mennyisége és a sikértartalom között. Az eredmények szignifikáns
kapcsolatot mutattak, méghozzá szoros és ellentétes irányút. Az ennek következtében elvégzett
regresszióanalízis megerősítette azt a megállapítást, hogy a terméseredmények emelkedése
csak a minőség romlásával lehetséges.



